L 322/28
MT
Il-Ġurnal Uffiċjali tal-Unjoni Ewropea
16.12.2022
L-Awtorità Ewropea tat-Titoli u s-Swieq (ESMA), l-Awtorità Bankarja Ewropea (EBA) u l-Awtorità Ewropea talAssigurazzjoni u l-Pensjonijiet tax-Xogħol (EIOPA) għandhom rwol fl-abbozzar ta’ standards tekniċi regolatorji skont ir-Regolament (UE) 2019/2088 u jeħtieġ li jkun hemm koerenza bejn dawk l-istandards tekniċi regolatorji u l-istandards tar-rapportar dwar is-sostenibbiltà.
Skont ir-Regolament (UE) Nru 1095/2010 tal-Parlament Ewropew u tal-Kunsill (24), l-ESMA għandha wkoll rwol fil-promozzjoni tal-konverġenza superviżorja fl-infurzar tar-rapportar korporattiv mill-emittenti li t-titoli tagħhom huma ammessi għall-kummerċ f’suq regolat fl-Unjoni u li se jkunu meħtieġa jirrapportaw f’konformità ma’ dawk l-istandards tar-rapportar dwar is-sostenibbiltà.
Għalhekk, jenħtieġ li l-ESMA, l-EBA u l-EIOPA jkunu meħtieġa jipprovdu opinjoni dwar il-parir tekniku tal-EFRAG.
Jenħtieġ li tali opinjonijiet jingħataw fi żmien xahrejn mid-data tal-wasla tat-talba mill-Kummissjoni.
Barra minn hekk, jenħtieġ li l-Kummissjoni tikkonsulta lill-Aġenzija Ewropea għall-Ambjent, lill-Aġenzija tal-Unjoni Ewropea għad-Drittijiet Fundamentali, lill-BĊE, lill-Kumitat ta’ Korpi Ewropej għas-Sorveljanza tal-Awditjar (CEAOB) u lill-Pjattaforma dwar Finanzi Sostenibbli sabiex jiġi żgurat li l-istandards tar-rapportar dwar is-sostenibbiltà jkunu koerenti mal-politika u mal-liġi rilevanti tal-Unjoni.
Meta kwalunkwe waħda minn dawk l-entitajiet tiddeċiedi li tissottometti opinjoni, jenħtieġ li hija tagħmel dan fi żmien xahrejn mid-data li fiha tkun ġiet ikkonsultata mill-Kummissjoni.
(40)
Sabiex jiġu inkoraġġiti l-kontroll demokratiku, l-iskrutinju u t-trasparenza, il-Kummissjoni għandha, mill-inqas darba fis-sena, tikkonsulta mal-Parlament Ewropew, u, b’mod konġunt, mal-Grupp ta’ Esperti tal-Istati Membri dwar il-Finanzi Sostenibbli, u mal-Kumitat Regolatorju tal-Kontabilità dwar il-programm ta’ ħidma tal-EFRAG fir-rigward tal-iżvilupp ta’ standards tar-rapportar dwar is-sostenibbiltà.
(41)
Jenħtieġ li l-istandards tar-rapportar dwar is-sostenibbiltà jkunu koerenti mal-liġi l-oħra tal-Unjoni.
Jenħtieġ li dawk l-istandards b’mod partikolari jiġu allinjati mar-rekwiżiti ta’ divulgazzjoni stabbiliti fir-Regolament (UE) 2019/2088, u jenħtieġ li jqisu l-indikaturi u l-metodoloġiji sottostanti stabbiliti fid-diversi atti delegati adottati skont ir-Regolament (UE) 2020/852, ir-rekwiżiti ta’ divulgazzjoni applikabbli għall-amministraturi tal-parametri referenzjarji skont ir-Regolament (UE) 2016/1011 tal-Parlament Ewropew u tal-Kunsill (25), l-istandards minimi għall-bini tal-Parametri Referenzjarji tat-Tranżizzjoni Klimatika tal-UE u tal-Parametri Referenzjarji tal-UE allinjati ma’ Pariġi, u ta’ kwalunkwe ħidma mwettqa mill-EBA fl-implimentazzjoni tar-rekwiżiti ta’ divulgazzjoni talPilastru III tar-Regolament (UE) Nru 575/2013.
Jenħtieġ li l-istandards iqisu l-liġi ambjentali tal-Unjoni, inkluż ir-Regolament (KE) Nru 1221/2009 tal-Parlament Ewropew u tal-Kunsill (26) u d-Direttiva 2003/87/KE tal-Parlament Ewropew u tal-Kunsill (27), u jenħtieġ li jitqiesu r-Rakkomandazzjoni tal-Kummissjoni 2013/179/UE (28), l-annessi tagħha u l-aġġornamenti tagħhom.
Jenħtieġ li tiġi kkunsidrata wkoll liġi rilevanti oħra tal-Unjoni, inkluża d-Direttiva 2010/75/UE tal-Parlament Ewropew u talKunsill (29), u jiġu kkunsidrati wkoll rekwiżiti oħrajn stipulati fil-liġi tal-Unjoni għall-impriżi fir-rigward tad-dmirijiet tad-diretturi u tad-diliġenza dovuta.
(24) Ir-Regolament (UE) Nru 1095/2010 tal-Parlament Ewropew u tal-Kunsill tal-24 ta’ Novembru 2010 li jistabbilixxi Awtorità Superviżorja Ewropea (Awtorità Ewropea tat-Titoli u s-Swieq) u li jemenda d-Deċiżjoni Nru 716/2009/KE u jħassar id-Deċiżjoni talKummissjoni 2009/77/KE (ĠU L 331, 15.12.2010, p. 84) (25) Ir-Regolament (UE) 2016/1011 tal-Parlament Ewropew u tal-Kunsill tat-8 ta’ Ġunju 2016 dwar l-indiċi użati bħala parametri referenzjarji fi strumenti finanzjarji u kuntratti finanzjarji jew dwar il-kejl tal-prestazzjoni ta’ fondi ta’ investiment u li jemenda d-Direttivi 2008/48/KE u 2014/17/UE u r-Regolament (UE) Nru 596/2014 (ĠU L 171, 29.6.2016, p. 1).
(26) Ir-Regolament (KE) Nru 1221/2009 tal-Parlament Ewropew u tal-Kunsill tal-25 ta’ Novembru 2009 dwar il-parteċipazzjoni volontarja ta’ organizzazzjonijiet fi skema Komunitarja ta’ ġestjoni u verifika ambjentali (EMAS) li jħassar ir-Regolament (KE) Nru 761/2001 u d-Deċiżjonijiet tal-Kummissjoni 2001/681/KE u 2006/193/KE (ĠU L 342, 22.12.2009, p. 1).
(27) Id-Direttiva 2003/87/KE tal-Parlament Ewropew u tal-Kunsill tat-13 ta’ Ottubru 2003 li tistabbilixxi skema għall-iskambju ta’ kwoti ta’ emissjonijiet ta’ gassijiet serra ġewwa l-Komunità u li temenda d-Direttiva 96/61/KE (ĠU L 275, 25.10.2003, p. 32).
(28) Ir-Rakkomandazzjoni tal-Kummissjoni 2013/179/UE tad-9 ta’ April 2013 dwar l-użu ta’ metodi komuni għall-kejl u l-komunikazzjoni tal-prestazzjoni ambjentali taċ-ċiklu tal-ħajja ta’ prodotti u ta’ organizzazzjonijiet (ĠU L 124, 4.5.2013, p. 1).
(29) Id-Direttiva 2010/75/UE tal-Parlament Ewropew u tal-Kunsill tal-24 ta’ Novembru 2010 dwar l-emissjonijiet industrijali (il-prevenzjoni u l-kontroll integrati tat-tniġġis) (ĠU L 334, 17.12.2010, p. 17).